Tom Behnke (KF), 2008-05-08:
Jeg ved godt, at fru Pia Olsen Dyhr var stedfortrædende ordfører her, men jeg kan ikke lade være med at bemærke, at der i det, der blev sagt, er noget, der faktisk ikke kan lade sig gøre, selv om det der med, at hvis nogen nu har lavet graffitihærværk, kan vi bare sætte dem til selv at rydde op efter sig, lyder besnærende.
Den tanke har jeg egentlig også haft i nogle år, indtil det gik op for mig, at når vi taler om graffitihærværk, er det, der skal til for at fjerne graffiti, så stærke kemikalier, at man simpelt hen skal være specialuddannet til at gøre det.
Det lyder meget besnærende, men det er sjældent, at der er sådan nogle snuptagsløsninger - sådan gør vi det!
Derfor skal man selvfølgelig se det her forslag og hele regeringens politik omkring ungdomskriminalitet og bekæmpelse af ungdomskriminalitet i en meget større sammenhæng, og man skal huske at have alle aspekter og perspektiver med.
Det er blevet sagt af andre ordførere og nu også af mig, at det her forslag jo er en genfremsættelse, og der er ikke noget nyt under solen i forhold til, hvad vi fra konservativ side mener om ungdomskriminalitet; det kan jeg også afsløre med det samme.
Jeg kan også sige, at vi som tidligere sagt sådan set er enige i ønskerne og målene i Enhedslistens forslag, nemlig at der skal være konsekvens, når man laver noget kriminelt; ikke bare konsekvens, men også en hurtig konsekvens, for det er faktisk ret afgørende for, at en konsekvens er en konsekvens, at den også falder prompte i forbindelse med, at man har lavet noget, der er forkert.
Det, der så bare er spørgsmålet, er, hvordan det her skal udmøntes.
Hvordan skal man så effektuere det her?
Hvad er en konsekvens, hvad er en straf i det hele taget?
Vi har fra konservativ side den opfattelse, at man skal gøre alt, hvad man kan, for at begrænse ungdomskriminaliteten, og man skal sørge for, at børn og unge ikke roder sig ud i kriminalitet.
Og der er en af de ting - ud over et meget, meget stort forebyggende arbejde, som i den her sammenhæng er helt afgørende at vi tror, at det er meget vigtigt, at man straffer eller sanktionerer eller viser, at der er konsekvens, første gang vedkommende laver noget forkert, og hver gang vedkommende laver noget forkert.
Der var den tendens gennem mange år, indtil vi fik en borgerlig regering, at unge, der lavede kriminalitet, fik sådan en løftet pegefinger og et »Fy, det må man ikke« og tiltalefrafald og det ene og det andet, og hvor der egentlig ikke rigtig skete noget.
De unge følte i hvert fald ikke, at der skete noget.
Og det ved jeg fra mit liv uden for Folketinget.
Der var mange af de her børn og unge, som slet ikke forstod, at der var tale om en konsekvens eller en sanktion, og at de havde gjort noget forkert.
Da vi for nogle år tilbage - det er faktisk ved at være mange år siden i Retsudvalget var nede at besøge Statsfængslet i Ringe, hvor der kun sidder helt unge, var det jo helt entydigt, at de, vi talte med der, i munden på hinanden sagde
: Var der dog bare nogen, der havde grebet fast i os, første gang vi gjort noget forkert, så havde vi ikke siddet her i dag.
Det tror jeg faktisk at der er rigtig meget rigtigt i.
Men jeg tror på, at der er noget sundt i, at der, første gang man gør noget forkert, er en konsekvens - også en konsekvens, som den unge opfatter som en konsekvens.
Men det, som Enhedslisten så foreslår, er et ungdomsprojekt.
Der kan man så diskutere, hvad et ungdomsprojekt er, og hvad det skal indeholde, og hvordan det skal være.
Og det kunne jo f.eks. være et vilkår.
Man kan også gøre det, at man går ind og siger, at man synes, at den rigtige løsning her vil være en ungdomskontrakt, hvor man forpligter hinanden.
Vi har også muligheden for ungdomssanktionen, hvor man altså som ung i stedet for at komme i fængsel kommer under en ungdomssanktion og der får muligheden for at blive rettet op og få nogle positive værktøjer til at kunne leve en kriminalitetsfri tilværelse.
Så har vi hele det forebyggende arbejde omkring SSP, hvor vi jo med politi- og domstolsreformen har sørget for at gøre det til et lovkrav, at der simpelt hen skal være et SSP-samarbejde, sådan at vi får samlet op på det.
Det sidste, jeg skal nævne, og som ministeren også har nævnt, og som har været nævnt mange gange i Folketinget, er, at regeringen jo har nedsat en kommission, der skal se på ungdomskriminaliteten.
Og det tror jeg faktisk er noget af det rigtigste at gøre lige nu i 2008, fordi vi har lavet så mange forskellige tiltag, vi har gjort så mange ting for at dæmme op for og forhindre, at der sker kriminalitet begået af børn og unge, at jeg tror, at det vil være hensigtsmæssigt, at vi nu prøver at gøre status over alle de muligheder, der er, og så finder ud af, hvad der virker, og hvad der ikke virker, og derudfra så målretter indsatsen og bliver endnu mere effektive til at bekæmpe børne- og ungdomskriminalitet og sørger for, at børn og unge ikke udvikler sig til at være hårdkogte kriminelle, men at de stopper allerede første gang, de kommer til at træde ved siden af.
Så vi afviser altså forslaget, som det ligger her, og henviser til, at regeringen allerede er i fuld gang.